Kaupunkisuunnittelu on murroksessa, ja se näkyy myös Tampereella. Kaupunkikeskustaa tiivistetään ja lähiöitä kehitetään, luettelee TTY:n professori Panu Lehtovuori murroksen merkkejä. Hänen mielestään Tampereella on myös Suomen hienoin katu.

Mistä on kyse? Kaupunkisuunnittelu on murroksessa

Tampereella se näkyy lukuisina kaupungin keskustaa koskevina hankkeina ja lähiöiden kohentamisena

Myös uusien seudullisten keskusten syntyminen Tampereen keskustan rinnalle on yksi odotettavissa oleva muutos

Suomen hienoin katu on tietenkin Hämeenkatu. Yhdyskuntasuunnittelun teorian professori Panu Lehtovuori Tampereen teknillisen yliopiston arkkitehtuurin laitokselta sanoo, että sitä eivät itse tamperelaisetkaan tajua.

Lehtovuori nostaa Hämeenkadun myös Tampereen keskustan kehittämisen kirkkaimmaksi ytimeksi. Hämeenkatu on onnistunut säilymään elävänä ja sellaisena se pitää myös säilyttää.

– Hämeenkatu on kaupunkikehityksen ajuri, joka kerää virtoja, huomiota ja säteilee voimaa Tampereen keskustan muutokseen. Se voisi olla ydin, jonka kautta rakennetaan esimerkiksi asemaa, Tullin aluetta ja Tammelaa.

Hämeenkadun suuntainen linja jatkuu myös Pispalan suuntaan, joten sitäkään suuntaa ei saa unohtaa, kun Tampereella mietitään rakentamista ja kehittämiskohteita. Lehtovuoren toiveena onkin, että keskustaan ei jää nurkkia yksin pölyttymään, vaan huomioon otetaan kokonaisuus.

– Tämä ei ole Tampereella niin itsestään selvää, sillä usein keskustan kehittäminen nähdään palasina ja projekteina.

Uusia keskuksia syntyy Tampereen keskustan lisäksi

Niin Suomessa kuin muuallakin teollistuneissa maissa kaupunkisuunnittelu on viimeisen sadan vuoden ajan noudattanut periaatetta, jossa työ, asuminen ja virkistys erotetaan omaksi kokonaisuudekseen. Kaikkia kolmea yhdistää neljäs elementti eli liikenne.

Tälle kaupunkisuunnitteluperiaatteelle on etsitty vaihtoehtoja, ja nyt kaupunkisuunnittelu elää murrosaikaa.

Syntyy monimuotoinen urbaani kenttä, jossa on paljon kohteita, joihin on syytä mennä, ja joissa on jotain kiinnostavaa. Panu Lehtovuori

Tampereella se näkyy useina kaupunkikeskustan hankkeina ratikkasuunnitelmista keskustan kansi- ja areenahankkeisiin, Tammelan tiivistämisestä rantatunneliin ja niin edelleen.

Myös lähiöitä kehitetään, ja siitä Lehtovuori tarjoaa esimerkiksi Tampereella Teiskoa. Uudenlaiseen kaupunkisuunnitteluun mahtuu myös seutuistuminen.

Panu Lehtovuorella on visio, joka liittyy ainakin Ylöjärveen, Nokiaan, Pirkkalaan, Lempäälään ja Kangasalaan.

– On syntymässä uusia keskuksia, jotka eivät ole riippuvaisia vain Tampereesta ja sen keskustasta. Syntyy monimuotoinen urbaani kenttä, jossa on paljon kohteita, joihin on syytä mennä, ja joissa on jotain kiinnostavaa.

– Tampereen keskusta säilyy tärkeänä, mutta parhaimmillaan joskus vuonna 2040–2050 tällä seudulla on monia kiinnostavia paikkoja, jotka ovat raideliikenteen yhdistämiä. Ehkä autovoittoinen liikennesuunnittelu on nyt nähty. Meillä on nykyinen autoliikenneverkko, mutta koetetaan panostaa enemmän myös kaupunkiraiteisiin, uskoo Lehtovuori pohtiessaan tulevaisuutta.